Gradski stadion Poljud

Gradski stadion Poljud, poznat pod nadimkom Poljudska ljepotica, nalazi se u splitskoj četvrti Poljudu na sjeverozapadu grada, na mjestu gdje je nekad bilo ljekovito blato. Izgrađen je 1979. godine u sklopu izgradnje sportskih objekata 8. Mediteranskih igara. Na stadionu svoje domaće utakmice igra HNK Hajduk Split i povremeno hrvatska nogometna reprezentacija. Stadion je projektirao riječki arhitekt Boris Magaš. Stadion je utjecao na arhitektonske vizure brojnih svjetskih stadiona u Italiji, Japanu (Kobe) i Maleziji. Nakon münchenskog Olimpijskog stadiona, izazvao je najviše pozornosti stručne javnosti na polju športske arhitekture. Obilježja Oblik stadiona odražava morske valove. Osvijetljen je sa 630 reflektora. Izvorno je bio kapaciteta za 50 000 gledatelja, sa zapadnim i istočnim gledalištem koje je imalo "sjedenje", dok je sjeverno, jugoistočno i jugozapadno gledalište bilo "stajanje". Jug je bio za semafor, dekorativnu fontanu i zelenu površinu, a koristio se i kao pozornica. Rekord posjećenosti postignut je 1982. godine, na utakmici Hajduk – Dinamo 1:2, kada je zabilježeno čak 65 000 posjetitelja. Konstrukcija stadiona je montažna armirano-betonska, a konstrukcija krovišta je spoj čelika i poluprozirnog leksana. Stadion ima raspon unutrašnjeg luka od 215 m, sa slobodno letećim lukom od 45 m. Dvadeset mostova vodi u stadion, čiji je kapacitet 33 987 ljudi. Za punjenje svih sjedećih mjesta Poljuda potrebno je 5,4 minute. Linija školjke stadiona varira u brojevima redova: najveća dubina gledališta iznosi 54 reda, a na sjevernoj tribini je 27. Zapadni i istočni dio identični su u osnovnim dimenzijama. Lože za novinare i reportere mogu se organizirati ovisno o vrsti natjecanja (atletika ili nogomet). Kabine za radio i TV-prijenos nalaze se ispod krova zapadne tribine. U prizemlju zapadnog dijela su dvije svlačionice za prvu momčad, soba za masažu, sauna i ostale svlačionice, ambulanta za dopinški nadzor, velika dvorana za treninge s umjetnom travom, teretana, dvorana za individualan rad, oružarnica, praonica, ekonomat i servisni prostori. Na prvom katu su saloni dnevnog boravka s terasom, mali salon, trofejna dvorana, dvorana za konferencije i intervjue, salon počasne lože sa 114 mjesta te 15 dvokrevetnih soba za "karantenu". U vanjskom dijelu 2. etaže je uprava objekta s 10 uredskih prostora, dok je u unutrašnjem dijelu prostor za novinske konferencije, izravno povezan s novinarskim tribinama iza počasne lože. U vanjskim prostorima stadiona su dva pomoćna nogometna terena, od kojih jedan ima rasvjetu za noćne utakmice, zatim poligon za trening nogometaša (60 × 40 m) te četverostruka atletska staza za zagrijavanje od 140 metara dužine. Ispod istočne tribine, gornje dvije etaže namijenjene su za najam uredskih prostora, a donji dio sadrži skladišne prostore. Glavno igralište pokriveno je prirodnom travom, dimenzije 105 × 68 m, te je osposobljeno i za atletska natjecanja u svim disciplinama i pokriveno je sintetičkom masom tartanom. Posjetiteljima i uzvanicima unutar konstrukcije stadiona, na raspolaganju su prostorija za članstvo, press room i lobby, dvije fan shop trgovine, bijeli i smeđi salon, trofejna sala i kino dvorana. Važne priredbe na stadionu Uz Mediteranske igre, za koje je službeno stadion otvorio Josip Broz Tito, na stadionu se 1990. održalo Europsko atletsko prvenstvo na kojem su padali europski i svjetski rekordi. Francuska štafeta na 4 × 100 m srušila je svjetski rekord, rezultatom 37,79. Podijeljeno je 165 odličja, 125 puta su se u zrak digle pobjedničke zastave, te su se odsvirale 43 himne. Bilo je nazočno oko 1200 izvjestitelja iz cijelog svijeta. No, i desetak godina ranije, 1980. na Međunarodnom atletskom mitingu, nastupali su brojni veliki atletičari kao Acherman, Simeoni, Byer, Mennea, dok je Ruth Fuchs bacila koplje do novog svjetskog rekorda od 69,96 m. Poljud je jedan od stadiona na kojem svoje domaće utakmice igra i Hrvatska nogometna reprezentacija. Tu su gostovale neke od najjačih svjetskih momčadi, kao što su Brazil, Njemačka, Italija, Nizozemska i ine. Osim športskih, na stadionu se održavaju i glazbene priredbe. Među koncertima održanim na Poljudu ističu se oni Miše Kovača, Thompsona, Vinka Coce i prijatelja, Iron Maidena, Rogera Watwersa, mirodrom te Ultra Europe festivala koji se održavao na Poljudu od 2013. do 2019. Utakmice hrvatske nogometne reprezentacije Zaštita Pod oznakom Z-6644 zavedena je kao nepokretno kulturno dobro - pojedinačno, pravna statusa zaštićena kulturnog dobra, klasificirano kao profana graditeljska baština. Kapela U sklopu stadiona 28. listopada 2025. fra Matija Jurišić slavio je misu i blagoslovio kapelu sv. Šarbela. Galerija Izvori Vanjske poveznice Poljudski stadion na službenoj stranici Hajduka Ostali projekti